Mir nächere üs uf üsere reis langsam Alice Springs. Bereits 60km vor dr schtadt chunnts mer vor, aus wäri i de vororte. Zwar isch niene ou nume ei zieguschtei z gseh, aber ds wüsse, nach 1700km wider ine richtigi schtadt z cho, schynt mini wahrnähmig scho chli dürenang z bringe. Aber ds tageszieu wott hert erkämpft sy. Dr wind blast so schtarch, dass er jetz ou am Aldi a chraft u närve zehrt. I ha jetz dr vorteil, dass i mi während zwöiehaub wuche ha chönne dra gwöhne u mi demit ha chönne abfinde. Churz vor dr schtadt passiere mer die höchschti schteu vom Stuart Highway. Leider isch dr markierig nid z entnäh, wie höch das isch.